Наступная звестка тычыцца скаргі архімандрыта Менскага праваслаўнага мужчынскага манастыра Міхаіла Рагозы на падданых віленскага ваяводы Мікалая Радзівіла Рудага з маёнткаў Смалявічы і Гарадзішча, якія выдралі 9 пчаліных борцяў на манастырскіх землях. Паколькі справа тычылася канфлікту паміж падданымі розных маёнткаў, паводле тагачасных судовых правілаў разглядаць яе павінен быў так званы копны суд з удзелам сялян абодвух зацікаўленых маёнткаў, а таксама прадстаўнікоў суседніх паселішчаў, якія выступалі ў якасці трацейскіх суддзяў. Паседжанне гэтага абшыннага суда, альбо капа, сабралася ў чэрвені 1582 г. ва ўрочышчы Дубок, ля дарогі з Менска на Прылепы. Адказ мусілі трымаць старац Смалявіцкай і Гарадзішчанскай воласці Карп Ворсіч і старац сяла Слепня гэтай воласці, жыхары якога непасрэдна абвінавачваліся ў рабаўніцтве. Сярод прадстаўнікоў, што прымалі ўдзел у судзе, названы і Барыс, старац маёнтка Прылепы праваслаўнага мітрапаліта. Капа заслухала паказанні сведкаў і вынесла пакаранне вінаватым, якія жылі на тэрыторыі сучаснага Мінскага раёна [16].